**Информација за медије**

**141. скупштина ИПУ усвојила прву парламентарну резолуцију о остваривању универзалне здравствене заштите до 2030. године**

*Четвртак, 17. 10. 2019. године*

Светски парламенти окупљени у Србији на 141. скупштини ИПУ усвојили су кључну резолуцију којом се парламенти позивају да предузму све законске и политичке мере како би постигли универзалну покривеност здравственом заштитом до 2030. године. Резолуцијом се позивају парламенти да донесу делотворно законодавство о универзалној здравственој заштити како би гарантовали право на јавно здравље и медицинску заштиту за све, без дискриминације.

Београдски састанак више од 1800 парламентараца и партнера из УН и цивилног друштва из целог света од 13. до 17. октобра, кулминирао је усвајањем резолуције на завршном пленарном заседању. Резолуција треба да реши недоступност медицинских услуга за више од половине светске популације. Она је наставак Политичке декларације усвојене на 74. седници Генералне скупштине Уједињених нација на састанку на виском нивоу о универзалној покривености

 здравственом заштитом у септембру.

Председница ИПУ Габријела Куевас Барон рекла је: „Ова парламентарна резолуција ИПУ може имати стваран утицај на људске животе, ако ми то желимо. То је питање политичке воље. Као парламентарцима наша је обавеза да пружимо бољи живот људима које представљамо тако што ћемо се потрудити да универзална здравствена заштита постане реалност, посебно за жене, децу и младе. Ово је један од главних приоритета ИПУ, да преточи међународне споразуме у националне реалности за државе и грађане.“

Генерални секретар ИПУ Мартин Чангонг рекао је: „Свет има још 11 година да испуни своје обавезе из Агенде одрживог развоја 2030. Ова резолуција ИПУ је мапа пута осмишљена да помогне парламентима да донесу потребно законодавство и осигурају неопходне ресурсе за универзалну покривеност здравственом заштитом и да се постарају да владе испуњавају своја обећања.“

Резолуција позива парламенте да ураде све у својој моћи да се постарају да националне владе обезбеде ефикасну примену универзалне здравствене заштите, надгледају утицај политика и програма универзалне здравствене заштите и успоставе парламентарне механизме за мерење унапређења приступа здравственој заштити до 2030.

На састанку Форума парламентарки ИПУ такође је разматрана могућност како да се универзална здравствена заштита прилагоди потребама жена и девојака и уклоне препреке које их спречавају да приступе услугама здравствене заштите и помогло јачању родне компоненте резолуције.

*Међународно право*

Парламентарци на Скупштини такође су усвојили и Београдску декларацију *Јачање међунродног права:* *Улога и механизми парламената,допринос регионалној сарадњи*. У Декларацији, чланови ИПУ нагласили су значај мирног светског поретка заснованог на владавини права.

Пружили су подршку јаким и ефикасним мултилатералним институцијама, са Уједињеним нацијама у средишту, које траже решења за заједничке изазове и решавају спорове међу државама.

Такође су се заложили да ће радити на регионалној сарадњи у циљу јачања међународног правног поретка и потпуној имплементацији заједничких међународних уговора.

*Деца и млади*

Један од тих уговора – Конвенција о правима детета – обележио је 30 година постојања на прослави организованој у сарадњи са УНИЦЕФ-ом у присуству регионалног амбасадора Горана Бреговића.

У декларацији којом је обележена годишњица Конвенције, парламентарци ИПУ препознали су да су животи милиона деце унапређени имплементацијом Конвенције после 30 година од њеног усвајања. Међутим, суочени са новим изазовима за децу у 21. веку, парламентарци су поновили да дају пуну подршку Конвенцији, и штите права и принципе које прописује.

Оснаживање младих била је тема овогодишње посебне прославе Награде за будуће политике 2019., тзв. „Оскара“ за најбоље политике које олакшавају младима приступ пристојним и „зеленијим“ пословима и подстичу укључивање у грађански и политички живот у циљу одрживог развоја и мира.

Међу 67 номинованих политика из 36 земаља, овогодишњи победници обухватили су осам ефикасних закона и политика за оснаживање младих из Руанде, Естоније, Шкотске (Велика Британија), Непала, Јужне Африке, Савета Европе, Лос Анђелеса (САД) и Сенегала.

*Међупарламентарна солидарност и сарадња*

ИПУ Одбор за људска права посланика састао се током Скупштине да размотри случајеве преко 300 угрожених посланика.

На Скупштини, ИПУ је потписала уговоре са Националним саветом Аустрије који ће бити домаћим Пете светске конференције председника парламената у Бечу у августу 2020. и са Парламентом Руанде будућег домаћина 143. скупштине ИПУ и октобру 2020.

ИПУ је потписала и уговор са Парламентарном скупштином Франкофоније која је постала придружени члан ИПУ.

*ИПУ је глобална организација националних парламената, основана пре 130 година као прва мултилатерална политичка организација на свету у циљу оснаживања сарадње и дијалога међу нацијама. Данас ИПУ обухвата 179 националних парламената и 12 регионалних парламентарних тела и промовише демократију и помаже парламентима да постану јачи, млађи, родно једнакији и различитији. ИПУ такође штити и људска права парламентараца кроз надлежан одбор састављен од посланика из целог света. Двапут годишње ИПУ окупља преко 1500 парламентараца и партнера на светску скупштину, дајући парламентарну димензију глобалном управљању, укључујући ту и рад Уједињених нација и спровођење Агенде за* одрживи развој *до 2030. године*

\*\*\*

Контакт особа за додатне информације о ИПУ: Томас Фицсимонс, доступан на адреси press@ipu.org или tf@ipu.orgи телефону +41 79 854 31 53.